डोकहर (बाल कविता)
डोकहर ओ - जे डोका हेरए,
या ताकए जे डोका ।
 डोकहर जाहिठाँ देखल जाइए,
पसरल सौंसे डोका । ।
 इएह डोका देखि लोक बुझइए,
डोकहरकेँ प्रिय डोका ।
 डोकहर केर आवास - क्षेत्रमे,
हँसुआ - दाबी संगे ।
 हँसुआ - दाबीकेँ प्रिय डोका,
डोकहर पैघ चिड़ै - तइयो ओ,
उड़ए अकाशेँ ऊँच ।
 ऊँच गाछ पर खोंता बनबए,
उतरए झुण्डक - झुण्ड । ।
 डोकहर केर मजगूत टाँग आ,
लोल सेहो मजगूत ।
 बेङ्ग साँप काँकोड़ डोका सभ,
एकर शिकार वर्ज्य भारत भरि,
छी संरक्षित प्राणी ।
 तइयो लोक कहाँ मानैत अछि,
*१ - डोकहर आ हँसुआ-दाबीक आवास क्षेत्र (HABITAT) एक्कहि होइत अछि । ओहि ठाम जे मुइल डोकाक खोल (EXOSKELETON OF PILA) पसरल रहैत अछि जे वास्तवमे हँसुआ-दाबी द्वारा भक्षण कएल गेल डोकाक अवशेष थिक, नञि कि डोकहर द्वारा खाएल गेल डोकाक ।
 *२ - डोकहर आ हँसुआ-दाबी दुनु डोका (PILA) खाइत अछि पर हँसुआ-दाबीकेँ डोका विशेष पसिन्न छैक । ओकर लोल केर अगिला भाग एना बनल छैक जे ओ डोकाक खोलकेँ बिना तोड़नहि डोकाक अगिला भागकेँ पकड़ि डोकाक भीतरुका कोमल भागकेँ बाहर झीकि लैत अछि आ खा जाइत अछि । डोकहर सेहो डोका खाइत अछि पर हँसुआ-दाबी जेकाँ ओकरा डोकासँ विशेष प्रीति नञि छै । दोसर बात जे डोकहर अपन मजगूत लोलसँ डोकाक उपरुका कवचकेँ तोड़ि कऽ डोका खाइत अछि, तेँ ओकरा द्वारा भक्षण कएल गेल डोकाक कवच टूटल रहैत अछि - साबुत नञि ।
 *३ - एहि चिड़ै केर शिकार करब प्रतिबन्धित थिक पर गामक लोककेँ नियम-कानून कहाँ पता आ जँ बताओल जाइतो अछि तँऽ ओ से कहाँ मानैत छथि । ग्रामीण भागमे - विशेष कऽ जन-जातीय आ अशिक्षित वर्गमे - डोकहरक मांसु विशेष प्रचलित अछि ।
 अंग्रेजीक GREATER ADJUTANT आ LESSER ADJUTANT दुनु मैथिलीक डोकहर शब्दक अन्तर्गत अबैत अछि । आइ काल्हि LESSER ADJUTANT बेशी देखबामे अबैत अछि कारण जे GREATER ADJUTANT केर संख्या अपेक्षाकृत बहुत कम भऽ गेल अछि । डोकहरक दुनु प्रजाति संकटग्रस्त अछि । LESSER ADJUTANT असुरक्षित (VULNERABLE) श्रेणीमे अबैत अछि जखनि कि GREATER ADJUTANT विलुप्तप्राय (ENDANGERED) श्रेणीमे ।
 मैथिली पाक्षिक इण्टरनेट पत्रिका "विदेह" केर 194म अंक (15 जनबरी 2016) (वर्ष 9, मास 97, अंक 194) केर "बालानां कृते" स्तम्भमे प्रकाशित । 